NGV | Solidariteit dien kommentaar in - Solidariteit Tydskrif
Solidariteit Tydskrif › 2018 – Uitgawe 6 › NGV | Solidariteit dien kommentaar in
NGV | Solidariteit dien kommentaar in
Solidariteit het gedurende September duisende kommentare met betrekking tot die Wetsontwerp op die Nasionale Gesondheidsversekering (NGV) ingedien namens diegene wat op die vakbond se toegewyde NGV-platform hul kommer oor die omstrede wetsontwerp uitgespreek het.
Die vakbond het voorts ook sy eie kommentaar oor die wetsontwerp ingedien, wat insette tydens die vakbond se NGV-krisisberaad in Augustus gekonsolideer het.
“Die fokus van Solidariteit se kommentaar berus daarop dat jy volgens die Verenigde Nasies se verklaring van menseregte nie vryheid kan prysgee om ʼn ideologiese opvatting van gelykheid te probeer daarstel nie.
“Die wetsontwerp maak inbreuk op verskeie grondwetlike regte, waaronder vryheid soos beskryf in artikel 39 sowel as artikel 22 van die Grondwet wat die reg tot vryheid van beroepskeuse waarborg,” het Human gesê.
Volgens Human sal alle Suid-Afrikaners gebuk gaan onder die wanbestuur en korrupsie wat telkemale hoogty vier by staatsinstellings. “Die NGV gaan nie anders wees as ʼn Eskom of SAL nie; dié fonds is egter selfs groter en sal aan dieselfde soort wanbestuur blootgestel wees. Dit is onbillik, onregverdig en irrasioneel om van die veronderstelling uit te gaan dat die voorgestelde wet nie drastiese sosio-ekonomiese gevolge vir miljoene Suid-Afrikaners sal inhou nie,” het Human gesê.